Fès

Dinas drydedd fwyaf Moroco yw Fès neu Fez (Arabeg: فاس‎ [Fās], Ffrangeg: Fès), ar ôl Casablanca a Rabat, gyda phoblogaeth o 946,815 (cyfrifiad 2004). Mae'n ddinas hanesyddol sydd â lle pwysig yn hanes a diwylliant Moroco ac mae'n brifddinas rhanbarth Fès-Boulemane.

Gorwedd y ddinas ar lannau afon Fès wrth droedfryniau gogleddol mynyddoedd Atlas Canol, tua 100 milltir o'r Môr Canoldir i'r gogledd a'r Cefnfor Iwerydd i'r gorllewin fel ei gilydd.

Mae Fès yn un o'r pedair "dinas ymerodrol" hanesyddol (gyda Marrakech, Meknes a Rabat). Mae'n ymrannu yn dair rhan, sef Fès el Bali (yr hen ddinas gaerog), Fès-Jdid (Fès newydd, cartref y Mellah), a'r Ville Nouvelle (y rhan fwyaf diweddar, a sefydlwyd yng nghyfnod rheolaeth Ffrainc). Honnir mai Medina Fès el Bali, y mwyaf o ddau medina Fes, yw'r ardal ddinesig ddi-fodur fwyaf yn y byd. Rhestrir Fès el Bali yn Safle Treftadaeth y Byd gan UNESCO. Yn Fès ceir Prifysgol Al-Karaouine, a sefydlwyd yn y flwyddyn 859 OC; dyma'r brifysgol hynaf yn y byd sy'n dal yn agored heddiw.

Gwasanaethir y ddinas gan Faes Awyr Saïss. Mae ganddi orsaf trenau ONCF sy'n ei chysylltu gyda Oujda i'r dwyrain a Tanger a Casablanca i'r gorllewin.

 Adeiladau a chofadeiladau 
 Al-Attarine Madrasa
 Bou Inania Madrasa
 Dar al-Magana
 Porth Glas
 Zaouia Moulay Idriss II

 Enwogion 
 Isaac Alfasi (1013-1103), ysgolhaig
 Azzeddine Laraki (g. 1929), gwleidydd
 Ahmed Sefrioui (g. 1929), awdur

 Gweler hefyd 
 Rhestr dinasoedd Moroco

 Dolenni allanol 
  Gwybodaeth am Fès ar wefan Swyddfa Twristiaeth Genedlaethol Moroco 
  Gwefan am Fès 

Categori:Dinasoedd Moroco
Categori:Fès-Boulemane
Categori:Safleoedd Treftadaeth y Byd ym Moroco